Document ID: 32005D0381

KOMISIJAS LĒMUMS
(2005. gada 4. maijs),
ar ko ievieš anketu, lai sniegtu ziņojumus par to, kā tiek piemērota Eiropas Parlamenta un Padomes Direktīva 2003/87/EK, ar kuru nosaka sistēmu siltumnīcas efektu izraisošu gāzu emisijas kvotu tirdzniecībai Kopienā un groza Padomes Direktīvu 96/61/EK
(izziņots ar dokumenta numuru K(2005) 1359)
(Dokuments attiecas uz EEZ)
(2005/381/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošu gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 21. panta 1. punktu,
tā kā:
(1)
Nolūks, kādēļ dalībvalstīm, sagatavojot gada ziņojumu par Direktīvas 2003/87/EK īstenošanu, jāizmanto šī anketa, ir tāds, lai tādējādi varētu iegūt sīku izklāstu, kā dalībvalstis īsteno nozīmīgākos direktīvā noteiktos pasākumus, kā arī turpmākos pasākumus tiktāl, cik tie ir cieši saistīti ar Direktīvas 2003/87/EK īstenošanu: Padomes 1996. gada 24. septembra Direktīvu 96/61/EK par piesārņojuma integrētu novēršanu un kontroli (2), Komisijas 2004. gada 29. janvāra Lēmumu 2004/156/EK, ar ko nosaka pamatnostādnes siltumnīcefekta gāzu emisiju monitoringam un ziņošanai par tām saskaņā ar Eiropas Parlamenta un Padomes Direktīvu 2003/87/EK (3), un Komisijas 2004. gada 21. decembra Regulu (EK) Nr. 2216/2004 par standartizētu un drošu reģistru sistēmu saskaņā ar Eiropas Parlamenta un Padomes Direktīvu 2003/87/EK un Eiropas Parlamenta un Padomes Lēmumu 280/2004 (4). Būtu atbilstoši anketu regulāri pārskatīt.
(2)
Pirmais ziņojums jāiesniedz līdz 2005. gada 30. jūnijam. Tomēr vēlams iesniegt vienu gada pārskatu, kas aptver visu pirmo shēmas darbības gadu. Pirmajā ziņojumā tādējādi jāaptver laikposms no 2005. gada 1. janvāra līdz 2005. gada 30. aprīlim un otrajā ziņojumā, kas jāiesniedz līdz 2006. gada 30. jūnijam, jāaptver laika posms no 2005. gada 1. janvāra līdz 2005. gada 31. decembrim. Turpmākie ziņojumi jāiesniedz Komisijai katru gadu līdz 30. jūnijam un tajos jāaptver iepriekšējā kalendārā gada laikposms no 1. janvāra līdz 31. decembrim.
(3)
Šajā lēmumā paredzētie pasākumi ir saskaņā ar tās Komitejas atzinumu, kas izveidota ar Padomes 1991. gada 23. decembra Direktīvas 91/692/EEK, ar ko standartizē un racionalizē ziņojumus par to, kā īsteno dažas direktīvas, kas attiecas uz vidi (5), 6. pantu,
IR PIEŅĒMUSI ŠO LĒMUMU.
1. pants
Dalībvalstis izmanto pielikumā pievienoto anketu, sagatavojot ikgadējos ziņojumus, kas jāiesniedz Komisijai atbilstīgi Direktīvas 2003/87/EK 21. panta 1. punktam.
2. pants
Pirmais ziņojums, kas jāiesniedz līdz 2005. gada 30. jūnijam, aptver četru mēnešu laikposmu no 2005. gada 1. janvāra līdz 2005. gada 30. aprīlim.
Turpmākos ziņojumus iesniedz Komisijai līdz katra gada 30. jūnijam un tie aptver laikposmu no iepriekšējā kalendārā gada 1. janvāra līdz 31. decembrim, sākot ar 2005. kalendāro gadu.
3. pants
Šis lēmums ir adresēts dalībvalstīm.
Briselē, 2005. gada 4. maijā

Labels: 12
15
20